ISTANBUL 13. októbra (SITA/AP) - Turecká Únia spotrebiteľov vyhlásila v piatok čiastočný bojkot francúzskych výrobkov v reakcii na francúzsky zákon o postihovaní popierania genocídy Arménov, ktorý deň predtým prijali francúzski poslanci. Predseda mimovládnej skupiny Bülent Deniz oznámil, že bojkot sa začne produktmi francúzskej ropnej spoločnosti Total a každý týždeň zverejní názov ďalšej francúzskej bojkotovanej spoločnosti.
Podľa Deniza bojkot bude pokračovať, kým Francúzi sporný zákon nestiahnu.
Francúzsko je jedným z najdôležitejších ekonomických partnerov Turecka. Objem ich vzájomného obchodu v roku 2005 dosiahol 8,2 miliardy USD, z čoho približne 6 miliárd USD tvoril dovoz francúzskych výrobkov. Odborníci však upozorňujú na to, že hospodárske napätie by viac poškodilo tureckú stranu. Približne 250 francúzskych firiem pôsobiacich v Turecku zamestnáva asi 65 tisíc ľudí.
Vo štvrtok schválila dolná komora francúzskeho parlamentu pomerom hlasov 106:9 návrh zákona o popieraní arménskej genocídy, čo vyvolalo ostré reakcie Turecka, ktoré genocídu popiera. Legislatíva prijatá v národnom zhromaždení konštatuje, že Osmanská ríša počas prvej svetovej vojny spáchala na arménskom obyvateľstve genocídu a popieranie tejto skutočnosti je trestné.